रमैना की बहू मन ही मन कुढ़ते हुए सोचती इसको कैसे पता चला कि घर में कटहल ही बन रहा है। फिर वह डर जाती जो डायन होती हैं उन्हें सब मालूम पड़ जाता है। अब इसको बिना खिलाए कटहल किसी को हजम नहीं होगा। रात-बिरात सब ढकचने लगेंगे। ऐसा ही महतो की लड़की की शादी में हुआ था, बुढिय़ा पकवानों की गन्ध सूंघते वहाँ पहुँच गई थी। महतो ने कुत्ते की तरह दुरदुरा कर भगा दिया था। रात में बराती-घराती सबको हैजा हो गया था। दोष हलवाई के मत्थे पड़ा था कि उसने खाना बनाने में साफ सफाई पर ध्यान नहीं दिया था। लेकिन असली सूत्रधार कौन है गाँववालों को मालूम था। वहां से निकलते ही बुढिय़ा ने सबको पेस दिया था। तब से महतो भी बुढिय़ा से संभल कर बात करता है।